E à non “Galizian patrimoni de umanitât” la gnove campagne inviade par difindi la legjislazion imbastide intai ultins agns par tutelâ e promovi la lenghe proprie de Galizie, metude sot atac dal gnûf guvier de Comunitât che al è intes mans dal PP. La iniziative e je stade presentade ai 11 di Lui, cuntune grande partecipazion di public, inte Cjase galiziane de Culture di Vigo. Lis liniis di fonde de campagne si lis cjate intun manifest publicât in rêt (su cheste direzion) che, inte prime setemane di esposizion, al veve cjapât sù passe un miâr di adesions. I promotôrs de iniziative a àn spiegât che la Galizie e je une societât là che si fevelin dôs lenghis che a son intune situazion disavuâl, par chest il galizian al à bisugne di une protezion speciâl: dome cussì si pues dî di compuartâsi daûr justizie e intun sisteme di avualiance tra lis dôs lenghis. Vinci lis elezions – a àn zontât – nol da la autoritât par sdrumâ une des fondis di convivence de nestre societât e un dai segnâi de nestre esistence tant che comunitât. La campagne e sarà al centri di une gnove iniziative publiche in program in Setembar a Sant Jacum di Galizie (Santiago de Compostela). Tra lis iniziativis che i organizadôrs a son daûr a studiâ e je ancje chê di inviâ une leç di iniziative popolâr sul argoment.
Font: Vieiros Galiza Hoxe, 11/07/09
fur_Latn glg_Latn